A BIZOTTSÁG 1044/2005/EK RENDELETE
(2005. július 4.)
a 2808/98/EK rendeletnek az 1782/2003/EK rendelet alapján nyújtott támogatásoknál figyelembe vett árfolyammal kapcsolatos operatív intézkedések tekintetében történő módosításáról és az 1973/2004/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az euróval kapcsolatos agromonetáris szabályok megállapításáról szóló, 1998. december 15-i 2799/98/EK tanácsi rendeletre (1) és különösen annak 9. cikkére,
tekintettel a közös agrárpolitika keretébe tartozó közvetlen támogatási rendszerek közös szabályainak megállapításáról és a mezőgazdasági termelők részére meghatározott támogatási rendszerek létrehozásáról, továbbá a 2019/93/EGK, 1452/2001/EK, 1453/2001/EK, 1454/2001/EK, 1868/94/EK, 1251/1999/EK, 1254/1999/EK, 1673/2000/EK, 2358/71/EGK és a 2529/2001/EK rendeletek módosításáról szóló, 2003. szeptember 29-i tanácsi rendeletre (2) és különösen annak 145. cikke c) pontjára,
mivel:
(1)
Az 1782/2003/EK rendelet egy olyan közvetlen támogatási rendszert vezet be, amelynek a kifizetései egyetlen kifizetési kérelmen alapulnak, és az összegek mindig euróban vannak feltüntetve.
(2)
Mivel mind ez idáig nem került sor az 1782/2003/EK rendeletben előírt támogatások esetében alkalmazandó átváltási arányokkal kapcsolatos operatív intézkedések megállapítására, olyan általános rendelkezést kell hozni, amely olyan egységes operatív intézkedéseket foglal magában, amelyek közvetlenül kapcsolódnak a támogatás kedvezményezettjei által benyújtott kérelmekhez. A kedvezményezettek felé való következetesség és átláthatóság kedvéért e célra egy, a hivatkozott rendeletben bevezetett kifizetési időszak kezdetének időpontjához a lehető legközelebb eső időpontot kell kijelölni, és abból a célból, hogy az árfolyamok alkalmazásának az ellenőrzését le lehessen egyszerűsíteni és minél hatékonyabbá lehessen tenni, ennek az időpontnak meg kell előznie annak a költségvetési évnek a kezdetét, amelynek során a kifizetések esedékesek.
(3)
Következésképpen az 1782/2003/EK rendelet szerinti valamennyi támogatásnál figyelembe vett árfolyammal kapcsolatos operatív intézkedéseket egységesíteni kell az euróval kapcsolatos agromonetáris rendszernek a mezőgazdaságban való alkalmazására vonatkozó részletes szabályok megállapításáról szóló, 1998. december 22-i 2808/98/EK bizottsági rendelet (3) módosítása útján, és ennek megfelelően hatályát veszti az 1782/2003/EK rendelet alkalmazásáról szóló rendeletek alapján történő operatív intézkedésekről szóló valamennyi hatályos rendelkezés.
(4)
Abból a célból, hogy a kifizetések kezdete előtt elegendő idő álljon rendelkezésre a rendeletek módosításai végrehajtóinak a tájékoztatására, ezt a rendeletet 2005. augusztus 1-jétől kell alkalmazni.
(5)
Végül, mivel a 2005-re vonatkozó operatív intézkedések némelyikének meghatározása már 2005. augusztus 1-jét megelőző időpontra történt, ezek az operatív intézkedések átmeneti intézkedésként továbbra is alkalmazhatók a 2005. év során.
(6)
Következésképpen helyénvaló módosítani a 2808/98/EK rendeletet, csakúgy mint az 1782/2003/EK tanácsi rendelet IV. és IVa. címeiben meghatározott támogatási rendszereket, továbbá a pihentetett terület alapanyag-termelésre való használatát illetően ugyanezen rendelet alkalmazásának részletes szabályozásáról szóló, 2004. október 29-i 1973/2004/EK bizottsági rendeletet (4).
(7)
Az e rendeletben előírt intézkedések összhangban vannak az érintett irányítóbizottságok véleményével,
ELFOGADTA EZT A RENDELETET:
1. cikk
A 2808/98/EK rendelet 4. cikke a következőképpen módosul:
1.
A (1) bekezdés helyébe a következő szöveg lép:
„(1) Az 1782/2003/EK tanácsi rendelet (5) I. mellékletében felsorolt támogatási rendszerek esetében az árfolyammal kapcsolatos operatív intézkedést a támogatás nyújtása évében, október 1-jén kell végrehajtani.
2.
A (3) bekezdés helyébe a következő szöveg lép:
„(3) A (2) bekezdés alkalmazásában az alkalmazandó árfolyam az operatív intézkedés időpontját megelőző hónap során alkalmazandó árfolyamok átlaga, pro rata temporis alapon kiszámolva. Az árfolyamok átlagát a Bizottság határozza meg az operatív intézkedés időpontját követő hónapban.”
2. cikk
Az árfolyammal és/vagy a keményítőgyártásra szánt burgonyára, a juh- és kecskefélék biztosítási díjára és a szarvasmarhafélékkel kapcsolatos kifizetésekre nyújtandó támogatásoknál figyelembe vett árfolyam kalkulációját érintő szabályokkal kapcsolatos operatív intézkedések meghatározásáról szóló 1973/2004/EK rendelet 21. cikkének (3) bekezdése, 86. és 128. cikke ezennel hatályát veszti.
3. cikk
Ez a rendelet az Európai Unió Hivatalos Lapjában való kihirdetését követő napon lép hatályba.
Ezt a rendeletet 2005. augusztus 1-jétől kell alkalmazni. Azonban az 1782/2003/EK rendelet I. mellékletében felsorolt támogatási rendszerek esetében, amelyeknél a 2005-re vonatkozó operatív intézkedések meghatározása egy, 2005. augusztus 1-jét megelőző időpontra történt, az ily módon meghatározott operatív intézkedések továbbra is alkalmazhatók a 2005. év során.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2005. július 4-én.